JayJayThrowThrow/commonwealth-wiki-mix huggingface dataset:
Age of Empires III

Age of Empires III of Age of Empires 3 (verkort na AoE3) is 'n rekenaarspeletjie wat deur Ensemble Studios ontwikkel en deur Microsoft uitgegee is. Dit is die derde speletjie in die Age of Empires-reeks, en die vierde in die Age-reeks. Die speletjie staan uit bo dié voor hom in die reeks deurdat hy kenmerkend beter grafiese eienskappe besit. Age of Empires III is 'n RTS-speletjie (Engelse afkorting vir Real-time Strategy), wat beteken dat die persoon in beheer amper soos 'n tipe van 'n god beheer het oor wat in die denkbeeldige wêreld op die rekenaar aangaan, en waar hy of sy baie mense se bewegings beheer en groot stede bou. Die era waarin Age of Empires III geset is, is tussen 1500 tot 1860 en dit handel uitsluitlik oor die ontdekking en die kolonialisering van die Amerikas.
Spesifikasies

Omdat die speletjie redelik nuut is (dit is in November 2005 uitgegee), loop dit die beste op rekenaars met goeie spesifikasies, alhoewel die speletjie steeds op stadiger rekenaars sal loop. Age of Empires III is slegs vervaardig vir gebruik op Microsoft Windows XP, alhoewel dit op Windows 2000 kan loop, indien die gebruiker ál die lêers en vouers van 'n XP-rekenaar, waarop die speletjie geïnstalleer is, oorkopieer na die Windows 2000-rekenaar. Die speletjie word uitgegee op drie laserskywe. Die minimum spesifikasies vir Age of Empires III is 'n sentrale verwerker van 1 400 MHz, lukrake toegangsgeheue van 256 MG en 2 GG oop spasie op 'n hardeskyf.

Daar is een uitbreiding al uitgegee, naamlik Age of Empires III: The Warchiefs (Oktober 2006). Die tweede een, getiteld Age of Empires III: The Asian Dynasties, sal in die lente van 2007 uitgegee word. Age of Empires III: The Asian Dynasties sal Oosterse beskawings in die speletjie bring. The Asian Dynasties sal nie deur Ensemble vervaardig word nie, maar eerder deur Big Huge Games - 'n studio wat bekendheid verwerf het met hul gesogte Rise of Nations-speletjie.
Ander Age-speletjies

Hierdie speletjies val almal in die Age-reeks van Esnemble Studios en Microsoft Games.
* Age of Empires
** Age of Empires I
** Age of Empires II
*** Age of Mythology
** Age of Empires III
Nasies
Age of Empires III: The WarChiefs
Age of Empires III: The Asian Dynasties

Kategorie:Microsoft
Kategorie:Rekenaarspeletjies
Laserskyf

duimnael|Die kant van 'n laserskyf wat deur die rekenaar gelees word.

'n Laserskyf of kompakskyf (ook in Engels bekend as 'n compact disc, verkort na CD) is 'n plat, ronde skyf wat gebruik word om data, musiekopnames (oudio CD) of video-opnames (video CD) daarop te stoor. Die deursnee van 'n normale laserskyf is 120 mm, en die gaatjie in die middel is omtrent 15 mm in deursnee.

Aanvanklik is slegs musiek en klank op laserskywe gestoor, maar later is hulle só gemaak dat hulle rekenaarlêers kon stoor op dieselfde manier as wat musiek daarop gestoor is. Na hierdie skywe word verwys as CD-ROMs, wat staan vir die Engelse term Compact Disc - Read Only Memory, wat beteken dat die rekenaar die skyf aftas (of "lees") deur gebruik te maak van 'n CD-ROM-aandrywer, of enige ander aandrywer wat laserskywe kan lees.
Geskiedenis

Die laserskyf is in 1979 deur Philips en Sony ontwikkel en vir die eerste keer vervaardig.

In 1982 het dié twee ondernemings hul sogenaamde Red Book-standaard vir oudio-laserskywe vasgelê. Volgens hierdie internasionale standaard is laserskywe, wat hulle fisiese stoorvermoë betref, in blokke verdeel. Slegs digitale ja/nee-inligting word met 'n hoë digtheid gestoor. In CD-spelers stuur 'n laser-aftaster 'n straal op die skyf wat juis op twee maniere ("ja of nee") gereflekteer word. In teenstelling met vinielplate word laserskywe van binne na buite gelees.

Aanvanklik is laserskywe gemaak met 'n deursnee van 30 sentimeter wat in hierdie opsig analoog met viniel-langspeelplate was. Hulle video-stoorvermoë was matig (30 minute), maar meer as groot genoeg vir musiekopnames (13 ure en meer).

Die musiekbedryf was egter ten gunste van kleiner skywe sodat die deursnee van laserskywe uiteindelik twaalf sentimeter beloop het met 'n speeltyd van 74 minute - volgens 'n gewilde moderne mite net groot genoeg om die dirigent Wilhelm Furtwängler se opvoering van die Negende Simfonie van Ludwig van Beethoven uit die jaar 1951 daarop te stoor.
Eksterne skakels

* CD bly beste geskenk, Beeld, 2014
Sien ook

* DVD


Kategorie:Optiese stoormedia
Coenie de Villiers

Coenraad Grabe (Coenie) de Villiers (op 11 Oktober 1956 in Bloemfontein gebore) is ’n bekende Afrikaanse komponis en sanger. Hy is as klassieke pianis opgelei, maar het ook 'n kwalifikasie in die mediawese verwerf.

De Villiers het in die 1980's en 1990's hoofsaaklik in Ciprus gewoon voordat hy na Suid-Afrika teruggekeer het. Hy was ook televisieaanbieder van Kwêla op KykNET.
Ateljeealbums

* Skoppensboer (Mountain Records begin 2003 vrygestel)
* Die Reisiger
* Kruispaaie
* Amper Alleen (Cyprus)
* Hartland
* Karoo Nagte (1990)
* Liefdesversies
* Ek Wens
* Hooglied
* Solo
* Zen
* Handgemaak (unplugged)(SAMA Award, Huisgenoot TEMPO Award)
* Weerlig oor die See (2008)
* Dekade (2009)
* Hart van Glas (2011)
* Emoji
* Pure Coenie
Verwysings
Sien ook

* Afrikaanse musiek
* Lys van Suid-Afrikaanse musikante
Eksterne skakels

*
*
*


Kategorie:Suid-Afrikaanse musici
Kategorie:Afrikaanse sangers
Kategorie:Geboortes in 1956
Kategorie:Lewende mense
Kategorie:Afrikaners
McFly

McFly is 'n Engelse musiekgroep wat bekendheid verwerf het met hul nommer een-treffer "5 Colours in Her Hair" in 2004. Die groep is deur Tom Fletcher (gebore 17 Julie 1985) gestig. Danny Jones (gebore 12 Maart 1986), Dougie Poynter (gebore 30 November 1987) en Harry Judd (gebore 23 Desember 1985) is die ander lede van McFly. McFly het 'n platekontrak by Island Records en hulle word deur Prestige Management bestuur.

Sedert Mei 2007 het McFly al twaalf top-tien treffers gehad, waarvan sewe die nommer een-posisie op die trefferlyste behaal het. Hulle het ook twee nommer een-albums opgelewer. Hul debuutalbum was Room on the 3rd Floor, gevolg deur Wonderland. Hul derde album, Motion in the Ocean, is op 6 November 2006 uitgegee en het die trefferlyste by nommer ses binnegetree. Die groep het in April 2007 op hul webjoernaal op MySpace gesê dat hulle beplan om 'n Greatest Hits so Far op 22 Oktober 2007 uit te gee, en 'n vierde studio-album in Maart 2008.

Die naam McFly is deur Tom Fletcher, die stigter van die groep, gekies. Hy het die naam uit 'n Amerikaanse wetenskapfiksiekomedie, Back to the Future, gekies, waarin Michael J. Fox se karakter Marty McFly geheet het.


Kategorie:Engelse musiekgroepe
Harry Judd

Harold Mark Christopher Judd, algemeen bekend as Harry Judd (gebore 23 Desember 1985 in Chelmsford, Essex, Engeland) is die tromspeler in die Britse musiekgroep McFLY, tesame met Tom Fletcher, Dougie Poynter en Danny Jones. McFLY het bekend geword nadat die gewese groep Busted hulle op die been help bring het deur hulle uit te nooi om saam met hulle te toer in Maart 2004.
Eksterne skakels

*Amptelike McFLY-webtuiste
*McFly se MySpace


Judd, Harry
Kategorie:Geboortes in 1985
Kategorie:Lewende mense
Branderplankry

duimnael|300px|'n Branderplankryer durf die golwe aan.

Branderplankry is 'n watersport wat meestal in die oseaan of see plaasvind. Die branderplankryer gebruik 'n branderplank om 'n golf te vang en om daarop te ry in die rigting van die strand.

Branderplankryery is ongeveer 4 000 jaar gelede deur die Polinesiërs uitgevind. In Suid-Afrika word die sport onder meer in Jeffreysbaai, die Kaapstadse voorstad Muizenberg en in Durban beoefen.

Aangesien die sport in die warm son, wind en weer langs die strand beoefen word, is meeste branderplankryers se liggame goud- tot donkerbruin gebrand (indien nie erger verbrand nie). Hulle kan dadelik tussen ander strandgangers uitgeken word aan hulle los, deurmekaar hare en gemaklike (Engels: easy-going) lewensstyl op die sand.

Meeste ryers arriveer alleen by 'n betrokke branderstrand, soms in 'n ou motor of "beach buggie" met 'n branderplank of twee op die dak vasgemaak, waarna die golwe eers van die duine af bekyk word. Kort voor lank vind mens ses tot agt deelnemers saam in die water, waar hulle op 'n goeie golf wag om uit te ry strand toe op die branderplank.

Later in die middag, na 'n rits golfrye, kom 'n groepie mense bymekaar (gewoonlik saam met hulle vriende of familie wat nie branderry nie), en hou 'n ontspanne piekniek of braai op die strand waar hulle heeldag was.


Oahu North Shore surfing hand drag.jpg|'n Branderplankryer in Oahu.
Sufer carrying surfboard along the beach.JPG|'n Branderplankryer dra sy branderplank uit die see.
Surfing in Hawaii.jpg|'n Man besig om branderplank te ry.
Oahu North Shore surfing catching wave.jpg|Branderplankryers wat 'n golf vang.

Sien ook

* Wind-branderplankryery
* Bianca Buitendag



Kategorie:Watersporte
Hoender

'n Hoender (Gallus gallus domesticus) is 'n makgemaakte voël, meer spesifiek pluimvee. Hulle word gewoonlik deur boere as lewende hawe aangehou, wat beteken dat hulle geteel word sodat hul vleis of eiers geëet kan word.

'n Manlike hoender word 'n haan genoem, en 'n vroulike hoender staan as 'n hen bekend. Slegs hennetjies kan broei en eiers lê. Pasgebore en jong hoendertjies word kuikens genoem, maar 'n jong hoender wat op 12 tot 14 weke geslag word, word 'n braaikuiken genoem.

Hoenders is oor duisende jare van die rooiboshoender (Gallus gallus) geteel. Anders as meeste makgemaakte spesies het die rooiboshoender nie uitgesterf nie, maar kom steeds in die natuur voor. Vandag is daar 'n enorme variasie van hoenderrasse; van veerpoot-kapokkies tot statige rooi, swart, wit of gespikkelde pluimvee.
Sien ook

* Hoenderrasse
* Hoendervleis
Eksterne skakels

*
Ronald Reagan

duimnael|links|160px|Wapen van Ronald Reagan
duimnael|links|180px|Margaret Thatcher en Reagan in 1986 in [[Camp David]]
Ronald Wilson Reagan (6 Februarie 1911 – 5 Junie 2004) was die 40ste President van die Verenigde State van Amerika (1981–1989) en die 33ste Goewerneur van Kalifornië (1967–1975). Reagan is in Illinois gebore, waar hy grootgeword het voor hy in die 1930's na Kalifornië verhuis het. Daar het hy 'n akteur geword asook die president van die Screen Actors Guild en ook 'n woordvoerder van die Amerikaanse maatskappy, General Electric. Alhoewel hy aanvanklik die Demokratiese Party ondersteun het, het hy in 1962 'n lid van die Republikeinse Party geword. Ná sy bekende toespraak, "A Time for Choosing", was hy oorreed om deel te neem as 'n kandidaat vir die verkiesingveldtog vir Goewerneur van Kalifornië: 'n posisie wat hy in 1966 vir die eerste keer beklee het. Na hy twee termyne as goewerneur gedien het, het hy twee keer as kandidaat vir die President van die Verenigde State gestaan. Die eerste keer, in 1976, was hy onsuksesvol, maar hy het die verkiesing van 1980 gewen en is ingehuldig as president.
Presidentskap

Reagan het sy presidentskap begin deur 'n ekonomiese beleid voor te stel wat later bekend gestaan het as "Reaganomics". Onder die beleid was belasting verlaag met die hoop om belegging aan te moedig en sodoende werkgeleenthede te skep en hoër winste en omsette te behaal. Na hy 'n sluipmoordpoging oorleef het in sy eerste termyn en die VSA 'n tydperk van ekonomiese groei ervaar het, was hy herkies deur die oorgrote meerderheid van die bevolking in 1984. Sy administrasie het egter gou 'n aantal skandale beleef, waaronder die bekende Iran-Contra-skandaal.

Reagan het ook sy beleid van peace through strength ("vrede deur sterkte") ingestel, tydens die Koue Oorlog teen die Sowjetunie. In plaas daarvan om 'n middeweg te soek het hy Reagan Kommunisme gekonfronteer deur die USSR as 'n "bose ryk" voor te stel en deur anti-Kommunistiese bewegings die wêreld oor te ondersteun. Reagan het ook met die Sowjetpresident Michail Gorbatsjof onderhandel om beide lande se arsenale van kernwapens te verklein, om sodoende 'n vreedsame einde aan die Koue Oorlog te bring.
Siekte en sterfte

In 1994, vyf jaar na sy presidentskap, het Reagan aangekondig dat hy met die Alzheimersiekte gediagnoseer is. Hy het 10 jaar later in die ouderdom van 93 gesterf.
Bronnelys

* Richard Aldous: Reagan and Thatcher. The Difficult Relationship. Arrow, London 2009, ISBN 978-0-09-192608-3.
* Melvyn P. Leffler: For the Soul of Mankind: The United States, the Soviet Union and the Cold War. Hill and Wang, New York 2007
Verwysings
Eksterne skakels

Kategorie:Presidente van die Verenigde State
Kategorie:Amerikaanse goewerneurs
Kategorie:Amerikaanse manlike akteurs van die 20ste eeu
Kategorie:Kalifornië
Kategorie:Geboortes in 1911
Kategorie:Sterftes in 2004
Kategorie:1980's
Nuus

duimnael|160px|Koerantstander in Rome
duimnael|200px|ANP-redaksie te Rijswijk, [[Nederland]]
Nuus is wanneer mense oor aktuele gebeurtenisse skryf of praat. Nuus kan in verskillende vorme weergegee word, soos in koerante, tydskrifte, oor die televisie en die radio, ensovoorts.

Nuusberigte kan bestaan uit:
*Moord, roof en ander kriminele bedrywe
*Skermutselinge, oorloë en opstande
*Politiek
*Natuurrampe
*Tegnologiese uitvindsels
*Sport
*Finansies en markaanwysers
*Feesvieringe
*Afsterwes en geboortes
*Weervoorspelling

Daar bestaan verskeie nuuskanale op satelliettelevisie of kabeltelevisie wat heeldag lank nuus weergee, soos Fox News, CNN, Sky News, Al Jazeera en MSNBC. Daar bestaan ook verskeie nuustydskrifte, soos Time en Newsweek.
Eksterne skakels

*


Kategorie:Koerante
Kategorie:Massamedia
Kategorie:Televisie
FSV 1926 Fernwald

FSV 1926 Fernwald is 'n sokkerklub uit Fernwald in die deelstaat Hessen in Duitsland. Die klub is in 1926 gestig as FSV Steinbach. In 1935 is die klub verplig om met ander klubs saam te smelt as Turn- und Sport-Gemeinde Steinbach. Na die Tweede Wêreldoorlog is die klub in Mei 1949 herstig as FSV 1926 Steinbach.

Die klub het sy grootste prestasie in 2005 behaal deur na die Oberliga Hessen te promoveer. Die klub staan sedert 1 Julie 2007 bekend as FSV 1926 Fernwald.
Onlangse ligaposisionering
Eksterne skakels

* Amptelike klubwerf


Fernwald
1. FC Normannia Schwäbisch Gmünd

1. FC Normannia Schwäbisch Gmünd is 'n Duitse sportklub uit Schwäbisch Gmünd in die deelstaat Baden-Württemberg, veral bekend vir sy sokkerafdeling. Behalwe sokker, het die klub ook afdelings vir hokkie, fietsry en dames-gimnastiek.

Die klub het op 30 Julie 1904 ontstaan met die samesmelting van die Schwäbisch Gmündse klubs Alemannia en Fortuna. Die klub het sy grootste prestasie in 1977 behaal toe die tweede rondte van die DFB-Pokal gehaal is. Die klub het ook in 2007 die hoofrondte van die DFB-Pokal gehaal.
duimnael|Die Jahnstadion in Schwäbisch Gmünd
Onlangse ligaposisionering
Eksterne skakels

* Amptelike klubblad
* Abseits Guide to German Soccer


Schwäbisch Gmünd
Alte Feste

duimnael|links|Die Alte Feste in 1891
Die Alte Feste (die naam beteken ou vesting in Duits) is 'n gebou in Namibië se hoofstad Windhoek. Die Alte Feste is op 18 Oktober 1890 deur die Schutztruppe onder Hauptmann Curt von François as militêre vesting opgerig om die vrede tussen die strydende Namas en Hereros te bewaar. Daarmee is ook die stad Windhoek gestig. Vandag huisves dit die historiese (veral koloniale geskiedenis) afdeling van die Nasionale Museum van Namibië.
Bronne

* Conny von Dewitz: Windhoek. Der kleine Stadtführer. Kuiseb-Verlag, Windhoek 2009, .
Eksterne skakels

Kategorie:Geboue en strukture in Windhoek
Kategorie:Museums in Namibië
TuS Mechtersheim

TuS Mechtersheim is 'n sportklub uit Römerberg in die deelstaat Rynland-Palts in Duitsland, veral bekend vir sy sokkerafdeling. Mechtersheim is 'n dorpsdeel van Römerberg wat tot in 1969 'n onafhanklike dorp was.

Die klub is op 1 Maart 1914 as Viktoria Mechtersheim gestig. Die klub is later in dieselfde jaar ontbind, maar onmiddellik herstig as Sportverein Mechtersheim. Die klub is in 1930 herdoop as Turn- und Sportverein 1914 e.V. Mechtersheim (die huidige naam). Na die Tweede Wêreldoorlog is die klub deur die Geallieerdes ontbind, maar weer in 1946 herstig as ASV Mechtersheim. In 1950 het die klub weer die huidige naam aangeneem.

Die klub se grootste prestasie was om die Oberliga Suidwes te haal in 2004.
Onlangse ligaposisionering
Eksterne skakels

* Ondersteunerswerf


Mechtersheim
Pous Sixtus II

Sixtus II was die 24ste pous van die Rooms-Katolieke Kerk.
Biografie

Pous Sixtus II is waarskynlik van Griekse afkoms. Op 30 Augustus 257 volg hy Pous Stefanus I op. Op 6 Augustus 258 sterf hy die marteldood onder die vervolgings van keiser Valerianus saam met ses diakens (Januarius, Vincentius, Magnus, Stefanus, Felicissimus en Agapitus) terwyl hulle die mis opgedra het in die Callixtus katakombe. Eers in 260 word hy opgevolg deur Pous Dionisius. Die naam ‘Sixtus’ beteken in Latyn ‘sesde’, maar die Griekse betekenis van ‘Xystus’, ‘die beskaafde’ is meer waarskynlik. Hy is die eerste pous wat dieselfde naam as een van sy voorgangers gebruik het.
Pontifikaat

In die kwessie oor die ketterdoop het hy versoening bewerkstellig met die heilige Cyprianus en die kerke in Afrika en die Midde-Ooste. Hy skryf die pouslike brief Ad Novatianum en ook 'n traktaat sonder naam.
Verering

Sixtus II word geassosieer met Laurentius van Rome. Beide word as heiliges vereer. Hoewel Sixtus II die mees vereerde vroeë pous was, word Laurentius deesdae meer vereer. Sixtus is begrawe in die Callixtus katakombe. Sy feesdag in die Rooms-Katolieke Kerk is op 7 Augustus en op 10 Augustus in die Oosters-Ortodokse Kerk. Sixtus is die beskermheilige van die wynbou. Op sy feesdag word wingerdstokke geseën. Hy is ook die beskermheilige van die groei van bone en hopende vroue. Hy word aangeroep by nek-, maag- en rugpyn. Met verwysing na die mite van Laurentius van Rome word hy dikwels afgebeeld met 'n muntstuk of 'n geldbuidel.

Rafael het Sixtus verewig in die skildery die Sixtynse Madonna.
Eksterne skakels

* Webbladsy in Duits
*
*
Nota

Saamgestel uit die Nederlandse, Engelse, Duitse en Franse wiki’s.
Opvolging

|}


Sixtus II
Sixtus II
Kategorie:Sterftes in 258
TSV Schwieberdingen

TSV Schwieberdingen is 'n sportklub uit Schwieberdingen in die deelstaat Baden-Württemberg in Duitsland, veral bekend vir sy sokkerafdeling. Behalwe sokker, het die klub nog 9 afdelings.

Die klub se geskiedenis begin met die stigting van die gimnastiekklub Turnverein Schwieberdingen op 1 Augustus 1906.

Die klub het geleidelik opgang gemaak deur van die Kreisliga A na die Bezirksliga te vorder in 1995, die Landesliga in 1996, die Verbandsliga in 2004 en die Oberliga Baden-Württemberg in 2007.
Onlangse ligaposisionering
Eksterne skakels

* Amptelike klubblad


Schwieberdingen
Die Melktert Kommissie

Die Melktert Kommissie (sic) is 'n vier-lid Afrikaanse musiekgroep van Jeffreysbaai. Die groep het in 2002 ontstaan tydens hul deelname aan die Jip Rockspaaider-kompetisie, wat hulle ook daardie jaar gewen het. Volroom, hul debuutalbum, is in Junie 2003 uitgereik. 'n Tweede album, Wonderwoorde is in 2006 uitgereik. Hul derde studio-album, Vergewe en vergeet, is in Augustus 2007 uitgereik. Die groep het in 2009 'n Engelse enkelsnit Karma uitgereik. Na 'n lang onderbreking het die groep weer begin optree in 2017. In 2019 het die groep op sosiale media aangedui dat hulle terug is in die ateljee om nuwe musiek op te neem. Hulle nuwe enkelsnitte Weier en Irrelevant is in 2019 vrygestel.

Die groepslede is:
* Lucinda Neethling — hoofsang en akoestiese kitaar
* Jean-Marie Korff — elektriese kitaar en agtergrondsang
* Tim van der Westhuizen — baskitaar
* Jan-Adriaan Korff — tromme en agtergrondsang
Diskografie

Vollengteateljeealbums

* Volroom (2003)
* Wonderwoorde (2006)
* Vergewe en Vergeet (2007)
Enkelspelers

* "Karma" (2009)
* "Weier" (2019)
* "Irrelevant" (2019)
Sien ook

* Lys van Suid-Afrikaanse musiekgroepe
Bronne

*


Kategorie:Suid-Afrikaanse musiekgroepe
Bergrivier-kanowedvaart

Die Bergrivier-kanomaraton vind elke jaar in Julie op die Bergrivier in die Wes-Kaap plaas. Die maraton is die langste kanowedvaart in Suid-Afrika (228 km) en word oor vier dae beslis. Aangesien die wedvaart in Julie in die Wes-Kaap plaasvind, kan die weersomstandighede in hierdie winterreënvalstreek 'n belangrike rol in die kompetisie speel.
Ontstaan en rekords

Die Bergrivier Kanomaraton het in 1962 'n aanvang geneem. Die eerste wenner was Nollie Meiring. Graeme Solomon, die manswenner wat in 2001 gewen het, hou die rekord vir die beste tyd, naamlik 12 uur, 36 minute en 43 sekondes. Hank McGregor het die Berg die meeste keer as manswenner gewen, naamlik tien keer.

Cheronne Botes was die eerste vrouewenner in 1978. Alexa Lombard, wat in 2001 gewen het, hou die rekord vir die beste tyd in die vroueafdeling: 13 uur, 33 minute en 6 sekondes. Marinda Hartzenberg (van 1983-1989) het die vrouekompetisie sewe keer agtereenvolgend gewen - 'n rekord.
Manswenners

*2019 Hamish Lovemore & Tyron Maher
*2018 Adrián Boros (Hongarye) & Graeme Solomon
*2017 Adrián Boros (Hongarye)
*2016 Hank McGregor
*2015 Hank McGregor
*2014 Andy Birkett
*2013 Lance King
*2012 Hank McGregor
*2011 Hank McGregor
*2010 Hank McGregor
*2009 Hank McGregor
*2008 Hank McGregor
*2007 Hank McGregor
*2006 Hank McGregor
*2005 Hank McGregor
*2004 Jacques P Theron
*2003 Jacques P Theron
*2002 Jacques P Theron
*2001 Graeme Solomon
*2000 Hank McGregor
*1999 Michael Cheeseman
*1998 Michael Cheeseman
*1997 Michael Cheeseman
*1996 Robert Herreveld
*1995 Robert Herreveld
*1994 Robert Herreveld
*1993 Robert Herreveld
*1992 Robert Herreveld
*1991 Robert Herreveld
*1990 Mark Perrow
*1989 Graham Monteith
*1988 Mynhardt Marais
*1987 Robert Clegg
*1986 Herman Chalupsky
*1985 JT Basson
*1984 Stefan Hugo
*1983 Greyling Viljoen
*1982 Stefan Hugo
*1981 Sunley Uys
*1980 Stefan Hugo
*1979 Chris Greeff
*1978 André Collins
*1977 Stefan Hugo
*1976 Stefan Hugo
*1975 JT Basson
*1974 Sunley Uys
*1973 Sunley Uys
*1972 André Collins
*1971 Willem van Riet
*1970 Roelof van Riet
*1969 Hennie Greeff
*1968 Roelof van Riet
*1967 Chris Dreyer
*1966 Paul Chalupsky
*1965 Jannie Malherbe
*1964 Jannie Malherbe
*1963 Jannie Malherbe
*1962 Nollie Meiring
Vrouewenners

*2019 Tracey Oellerman & Melissa van Rooyen
*2018 -
*2017 Bianca Beavitt
*2016 Bianca Beavitt
*2015 Bianca Beavitt
*2014 Abby Adie
*2013 Jenna Ward
*2012 Jen Theron
*2011 Michelle Eray
*2010 Robin Kime
*2009 Robin Kime
*2008 Abbey Miedema
*2007 Abbey Miedema
*2006 Abbey Miedema
*2005 Alexa Lombard
*2004 Abbey Miedema
*2003 Alexa Lombard
*2002 Alexa Lombard
*2001 Alexa Lombard
*2000 Jean Wilson
*1999 Jean Wilson
*1998 Antje Manfroni
*1997 Jean Wilson
*1996 Jean Wilson
*1995 Antje Manfroni
*1994 Jean Wilson
*1993 Jean Wilson
*1992 Jean Wilson
*1991 Dene Simpson
*1990 Dene Simpson
*1989 Marinda Hartzenberg
*1988 Marinda Hartzenberg
*1987 Marinda Hartzenberg
*1986 Marinda Hartzenberg
*1985 Marinda Hartzenberg
*1984 Marinda Hartzenberg
*1983 Marinda Hartzenberg
*1982 Ritzie Heyns
*1981 Ritzie Heyns
*1980 Ritzie Heyns
*1979 Cheronne Botes
*1978 Cheronne Botes
Eksterne skakels

* http://www.bergrivermarathon.org.za

Kategorie:Kanovaart
FC Ismaning

FC Ismaning is 'n sokkerklub uit Ismaning in die deelstaat Beiere in Duitsland.

Die klub is in 1921 gestig met die huidige naam. Die jaar 2000 was die suksesvolste in die klubgeskiedenis: nie net is die Oberliga Beiere die eerste keer gehaal nie, maar die Beierse uitklopbeker is ook die eerste keer gewen, wat aan die klub toegang tot die hoofrondte van die DFB-Pokal gegee het. Die klub het hier in die eerste rondte vasgeval teen BV Borussia Dortmund met 0-4.
Onlangse ligaposisionering
Eksterne skakels

* Amptelike klubblad


Ismaning